РЕШЕНИЕ ЗА ИЗПЪЛНЕНИЕ НА КОМИСИЯТА
от 24 април 2014 година
относно мерки за предотвратяване на въвеждането и разпространението в Съюза на вредители по отношение на някои плодове и зеленчуци с произход от Индия
(нотифицирано под номер С(2014) 2601)
(2014/237/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2000/29/EО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, третото изречение от нея,
като има предвид, че:
(1)
При фитосанитарните проверки, извършвани от държавите членки на пратки с определени растения и растителни продукти с произход от Индия, многократно беше засичано наличие на вредители, главно Tephritidae (неевропейски), Thrips palmi Karny или Bemisia tabaci Genn. От 2010 г. насам все повече нараства броят на пратките от Индия в Европа, при които се засича наличие на вредители. Повечето от случаите на засичане на вредители се отнасят за растенията Colocasia Schott, без семена и корени, и за растенията Mangifera L., Momordica L., Solanum melongena L. и Trichosanthes L., без семена („посочените стоки“).
(2)
При проведените от Комисията одити в Индия, по-специално през 2010 г. и 2013 г., бяха констатирани недостатъци в системата на фитосанитарните сертификати за износ. Въпреки уверенията и действията, предприети от Индия, броят на случаите на засечени с вредители пратки продължи да расте и през 2013 г.
(3)
Предвид резултатите от тези одити и броя на засечените с вредители пратки бе направено заключението, че настоящите фитосанитарни защитни мерки на Индия не са достатъчни, за да се гарантира, че пратките са свободни от вредители, и не са достатъчни да се предотврати рискът от въвеждане на вредители в Съюза чрез вноса на посочените стоки.
(4)
Следва да бъдат взети мерки в отговор на риска, който представлява вносът в Съюза на посочените стоки с произход от Индия. Поради това въвеждането в Съюза на посочените стоки с произход от Индия следва да бъде забранено.
(5)
Мерките следва да останат в сила до 31 декември 2015 г., за да се реагира на съществуващия в момента риск от въвеждане, като същевременно се позволи на Индия да модернизира системата си за сертифициране.
(6)
Мерките, предвидени в настоящото решение, са в съответствие със становището на Постоянния фитосанитарен комитет,
ПРИЕ НАСТОЯЩОТО РЕШЕНИЕ:
Член 1
Въвеждането на територията на Съюза на растения Colocasia Schott, без семена и корени, и на растения Mangifera L., Momordica L., Solanum melongena L. и Trichosanthes L., без семена, с произход от Индия се забранява.
Член 2
Срокът на действие на настоящото решение изтича на 31 декември 2015 г.
Член 3
Адресати на настоящото решение са държавите членки.
Съставено в Брюксел на 24 април 2014 година.